Document ID: /roh_data/filtered/fineweb-2-filterrobots_roh.jsonl.gz/56402

Il Cussegl federal vul puspè sbassar ils pretschs per medicaments a partir da l'onn che vegn. El ha perquai tramess en consultaziun in pachet da mesiras. Ils proxims 3 onns spetga el uschia respargns da 260 milliuns francs.
Per quest onn na vegn il Cussegl federal betg ad ordinar reducziuns da pretschs. La raschun è ina sentenzia dal Tribunal federal dal december. Quel aveva dà raschun a las firmas da farmazia ch'eran sa dustadas cunter la pratica da cumparegliar prezis.
En l'avegnir vul il Cussegl federal plinavant prender pli spert mesiras cunter pretschs auts da medicaments generics.